فإنّ النّهی فی جمیع ذلك انّما یقضی الفساد
اوستده قئید اولانلاردا نهیین اولماسی باطیللیگه سبب اولار بو معنادا كی عؤرفاً عقددن نظرده توتولان تأثیر_عقدین ایكی طرفدن باشقالارینین راضیلیغینا احتیاج اولمادان و موستقیل اولاراق تأثیرینه سبب اولماسی_ گئرچكلشمز. (آما عقدین ایكی طرفیندن باشقالارینا موراجیعه ائدیب راضیلیقلارین آلیرسا عقد باطیل اولماز.)
رهینهنین ساتماسینین باطیللیگینه آیری بیر یؤن خیال اولونوب. سونرا قئید ائدهجگیمیز عالیملرین سؤزونون ظاهیری: ایجازهنین رهینه مسألهسینده كاشیف اولدوغونا اساساً. (كاشیف بو معنادادیر: سونرا وئریلن ایجازه، عقد اوخونان آندا مالین اینتیقال تاپماسینی كشف و آشكار ائدیر.) چونكی بئله فرض اولوناندا لازیم گلیر گیروو قویاندان باشقاسینین یعنی موشترینین مالی، ساتانین الینده گیروو اولسون. باشقا سؤزله گیروو قویماقلا ساتماغین بیر-بیریله مونافاتلاری وار. نتیجهده بیر آندا _عقددن سونرا و ایجازهدن اوّل_ ایكیسی (گیروو و ساتماق) بیر یئرده اولانمازلار. (چونكی بئله اولورسا عئینی آندا مالین هم موشتری و هم ساتانا عایید اولدوغو لازیم گلر.) بو مسأله اوّللر قئید ائتدیگیم مسألهیه بنزیر. او مسأله: «بیری بیر شئیی ساتیر سونرا اونا مالیك اولور» مسألهسیدی. بئیعی صحیح بیلدیگیمیز تقدیرده لازیم گلر مال بیر آندا ایكی نفره عاید اولسون. بو ایشكال بو طرزده دفع اولار: كشفه قاییل اولان، ایجازهنین عقد آنیندان سونرا مالین یالنیز موشترییه عایید اولدوغونو آشكار ائتمهسینی قبول ائدر. (ایجازه ایله رهنین صوری اولماسی و گئرچك اولمادیغی آشكار اولور.) یوخسا باطیللیك جریانی فضولی عقدیندهده جاری اولمالیدی. چونكی ایجازه وئرنین مبیعه مالیك اولوب ایجازهسینین نافیذ اولدوغونو فرض ائدیرسنسه، لازیم گتیرر ایجازهدن اوّل بیر مالا ایكی نفر مالیك اولسون.
بؤلوم :
یازار : صمد كامران قراملكي
ara_Arab azb_Arab azb_Arab azb_Arab pbt_Arab